Diari Oficial de la Generalitat Valenciana


Sumari del DOGV 6325, del 04-08-2010 (2010/8902)

RESOLUCIÓ de 16 de juliol de 2010, de la Presidència del Consorci Espacial Valencià - Val Space Consortium, d'aprovació de les bases específiques de tres beques formatives.
----------------------------------------------------------------------------------------------------------------------------------------------------------------------------

### Dades del document

Número de DOGV
:   6325

Data del DOGV
:   04-08-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/8902


Data del document
:   16-07-2010

Organisme emissor
:   Consorci Espacial València

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 16 de juliol de 2010, de la Presidència del Consorci Espacial Valencià - Val Space Consortium, d'aprovació de les bases específiques de tres beques formatives. [2010/8902]
En l'actualitat, les comunicacions per satèl·lit tenen un paper estratègic al món, amb un impacte econòmic significatiu i una alta rellevància social. A Espanya, este sector ha experimentat un desenrotllament espectacular en els últims anys, la qual cosa demostra que el sector està en un nivell tecnològic semblant al de la resta de les indústries europees.
Tenint en compte l'anterior, el Consorci Espacial Valencià considera d'interés fomentar la formació d'enginyers en l'àmbit de les comunicacions per satèl·lit, i en concret en l'àmbit dels sistemes d'alta potència de radiofreqüència espacials.
Resultant que en Junta de Govern del Consorci Espacial Valencià d'1 de juny de 2010 es va adoptar per acord la delegació en el seu gerent de l'aprovació de les bases, convocatòria i resolució de tres beques formatives per a enginyers de laboratori per a l'any 2010, resolc:
Primer
Aprovar les bases específiques de la convocatòria de tres beques formatives en pràctiques per a enginyers de laboratori en el Consorci Espacial Valencià per a l'any 2010, amb la redacció següent:
Bases específiques reguladores del procés selectiu de tres beques formatives en pràctiques per a enginyers de laboratori en el Consorci Espacial Valencià - Val Space Consortium (VSC)
Primera. Objecte
L'objecte d'esta convocatòria és la concessió de tres beques per a la formació de personal qualificat de laboratori que preste suport a les següents tasques en el Consorci Espacial Valencià:
- Col·laboració en processos d'investigació i desenrotllament duts a terme en el Consorci Espacial Valencià sobre tecnologies que s'apliquen en el sector Espai.
- Preparació i realització d'assajos, test, tècniques d'anàlisi, estratègies de síntesi i processos de disseny, així com mètodes de mesura i especificacions de components per a sistemes espacials.
Segona. Duració de la beca
El període de gaudi de les beques s'establirà en la resolució de concessió i finalitzarà com a màxim el 31 de desembre de 2011. La seua duració inicial serà de nou mesos, i podrà prorrogar-se durant tres mesos més, fins a completar un màxim de 12 mesos.
Tercera. Dotació de la beca
1. La dotació de les beques serà de 1.350 euros bruts mensuals; a esta quantitat se li aplicarà la retenció d'IRPF corresponent.
La dita quantitat es lliurarà a la persona beneficiària per mensualitats. En aquells supòsits previstos en esta convocatòria que impliquen un meritació econòmica a la persona beneficiària inferior a la corresponent a un mes natural, la prestació econòmica serà proporcional al dit període.
2. El Consorci Espacial Valencià contractarà, a càrrec seu, una assegurança d'accidents, de responsabilitat civil, i quan siguen ciutadans de països sense concert amb la Seguretat Social espanyola, o quan les cobertures d'este concert siguen insuficients, una assegurança d'assistència mèdica. Estes assegurances cobriran el total del període de duració de la beca.
3. Estes beques es finançaran a càrrec del pressupost del Consorci Espacial Valencià, en l'exercici 2010 per una quantitat màxima de 18.225,00 euros, i en l'exercici 2011 per una quantitat màxima de 30.375,00 euros, condicionat a l'existència de crèdit adequat i suficient en el corresponent exercici pressupostari.
Quarta. Requisits de les persones beneficiàries
Per a optar a estes beques serà necessari el compliment dels següents requisits dins del termini de presentació de sol·licituds:
a) Tindre la nacionalitat espanyola, o ser nacional d'un estat membre de la Unió Europea.
b) Estar en possessió d'alguna de les titulacions següents: enginyer de Telecomunicació o llicenciat en Físiques.
c) Haver finalitzat els estudis després de l'1 de gener de 2008.
d) Posseir un coneixement de l'anglés, a nivell de conversació, adequat per al desenrotllament de les tasques pròpies de la formació proposada.
Cinquena. Formalització de presentació de candidats
1. Els models d'impresos normalitzats (sol·licituds i la resta de documentació) estaran disponibles en la següent adreça d'Internet: .
2. Les sol·licituds s'adequaran als models normalitzats i una vegada omplides amb les corresponents firmes originals, es presentaran en el registre del Consorci Espacial Valencià, ubicat a la Ciutat Politècnica de la Innovació, edifici 8G, accés B, planta B, Camí de Vera s/n, 46170, València, o en qualsevol dels llocs assenyalats en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que els sol·licitants optaren per presentar la seua sol·licitud en una oficina de correus d'Espanya, ho faran en sobre obert perquè cada imprés siga datat i segellat per separat pel personal de correus abans de ser certificat.
3. L'imprés de sol·licitud anirà acompanyat dels documents següents:
a) Fotocòpia del document nacional d'identitat o del document equivalent en el cas de nacionals d'estats membres de la Unió Europea.
b) Còpia del títol universitari o fotocòpia del document en què s'acredite el pagament de les taxes per a l'expedició d'este.
c) Fotocòpia del certificat acadèmic oficial on figurarà la titulació que es posseïsca i la nota mitjana obtinguda en base 10.
d) Currículum de la persona sol·licitant.
e) Documentació acreditativa del coneixement de l'anglés.
4. La documentació de les sol·licituds desestimades o denegades podrà retirar-se per les persones interessades en el termini de tres mesos a partir de la publicació de la resolució de concessió d'ajudes en la pàgina web del Consorci Espacial Valencià; passat eixe termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.
Sisena. Termini de presentació
El termini de presentació de sol·licituds davant del Consorci Espacial Valencià serà d'un mes a partir de l'endemà de la publicació de la present convocatòria.
Setena. Avaluació, selecció i resolució de persones candidates
1. L'avaluació de sol·licituds es realitzarà d'acord al barem següent:
a) Nota mitjana de l'expedient acadèmic (40%)
b) Mèrits curriculars, i experiència prèvia en activitats relacionades amb el sector
Espai (35%)
c) Entrevista personal realitzada al candidat (25%)
2. L'entrevista tractarà sobre la formació i currículum del candidat, la seua experiència prèvia en activitats relacionades amb el sector Espai, o qualsevol altre aspecte que es jutge oportú per a valorar la idoneïtat. Part de l'entrevista podrà desenrotllar-se en anglés, a fi d'avaluar el nivell de domini del mencionat idioma.
El període de realització de les entrevistes s'establirà per resolució del Consorci Espacial Valencià i es farà públic en l'adreça d'Internet: . La falta d'assistència per part de la persona candidata a la dita entrevista serà motiu d'exclusió d'esta del procés selectiu. Per al desenrotllament de l'entrevista, el Consorci Espacial Valencià podrà demanar l'assessorament d'experts en les matèries específiques que es consideren necessaris.
3. Una comissió avaluadora composta pel president i vicepresident de la Comissió Executiva del Consorci Espacial Valencià, i per un membre de la seua Comissió Cientificotècnica designat a este efecte, elevarà la corresponent proposta de resolució al gerent del Consorci Espacial Valencià en el termini màxim de 15 dies des de la seua constitució.
4. La resolució del procediment selectiu es notificarà als candidats per mitjà de la publicació en l'adreça d'Internet: així com en el tauler d'anuncis del Consorci Espacial Valencià.
5. El termini màxim per a la resolució de les sol·licituds presentades i per a la concessió de les beques serà de tres mesos a partir de la data de finalització del termini de presentació de sol·licituds. Transcorregut el dit termini sense que haja recaigut una resolució expressa, es consideraran desestimades les sol·licituds de beca.
Huitena. Obligacions
Les persones beneficiàries estaran obligades a:
a) Incorporar-se al Consorci Espacial Valencià en el termini previst en la resolució de concessió. Si alguna persona beneficiària no s'incorpora en els terminis previstos, es considerarà que renuncia a la beca.
b) Realitzar les tasques que se li encomane, indicades en la base primera de la present convocatòria, atenint-se a les normes de funcionament del Consorci Espacial Valencià.
c) Presentar en el registre del Consorci Espacial Valencià, en el termini d'un mes des de la finalització de la beca, una memòria de tot el treball realitzat en el període global subvencionat.
Novena. Règim d'incompatibilitats
El gaudi d'una beca a l'empara d'esta convocatòria és incompatible amb qualsevol altra beca, ajuda o salari finançat amb fons públics espanyols o comunitaris de qualsevol naturalesa, excepte els que puguen rebre com a complements provinents de projectes d'I+D+i i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica i de les ajudes complementàries finançades per la Comissió Europea per a fomentar la formació i mobilitat d'investigadors. La compatibilitat amb la percepció de sous o salaris provinents de l'exercici d'activitats privades haurà de ser autoritzada pel Consorci Espacial Valencià, sempre que l'exercici de la dita activitat permeta la plena dedicació a les obligacions que comporta la beca.
Les persones beneficiàries hauran de comunicar al Consorci Espacial Valencià qualsevol causa d'incompatibilitat.
Deu. Suspensió de les beques
En les interrupcions motivades per les situacions de baixa per malaltia o accident, risc durant l'embaràs i descans per maternitat o paternitat, degudament acreditades, el Consorci Espacial Valencià podrà autoritzar la suspensió temporal del gaudi de la beca. Durant estes interrupcions es continuarà percebent el 100% de la beca i el període interromput podrà recuperar-se sempre que les disponibilitats pressupostàries ho permeten. Les interrupcions per maternitat no podran ser superiors a les setze setmanes, amb l'única excepció dels casos de part múltiple, en què este termini pot ampliar-se en dos setmanes més per cada fill a partir del segon.
En el cas de les interrupcions voluntàries per causes diferents de les indicades en el paràgraf anterior, el Consorci Espacial Valencià podrà autoritzar la interrupció temporal del gaudi de la beca, i no podrà recuperar-se el temps interromput. Els períodes d'interrupció no podran ser superiors a sis mesos en el transcurs de la beca i les seues possibles renovacions, i no comportaran el pagament de cap dotació.
Onze. Renúncies
1. Les renúncies hauran de ser comunicades al Consorci Espacial Valencià en el termini de tres dies a partir del moment en què es produïsquen i produiran efecte des de la data de la baixa efectiva.
2. Les renúncies o baixes que es produïsquen entre el personal becari de nova concessió, dins dels tres primers mesos del període de gaudi de la beca, podran ser cobertes amb l'adjudicació de beques a les persones sol·licitants següents per l'orde de reserva establit, si és el cas, per resolució del Gerent del Consorci Espacial Valencià.
Dotze. Impugnació i revocació de la convocatòria
Contra estes bases, la seua convocatòria, i tots els actes administratius que se'n deriven, podran ser impugnats pels interessats en els casos i la forma establida en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 16 de juliol de 2010.- El president de Val Space Consortium VSC, p. d. (R J. G. 01.06.2010), la secretària autonòmica d'Universitat i Ciència i gerent en funcions de Val Space Consortium VSC: M. Amparo Camarero Olivas.